Tove Fergo (V), 2001-05-07:
Kunne vi ikke tro på hinandens gode intentioner og få gjort noget ved det her, siger fru Dorte Bennedsen.
Jo, og det er jo også derfor, vi fra Venstre har støttet og støttet og støttet og skubbet på og indkaldt i samråd og stillet spørgsmål: Hvordan går det med behandlingen?
Hvordan går det med at få udmøntet de beløb, vi har afsat til narkobehandling?
Hvordan ser det ud med ventelisterne?
Vi sidder med de spørgsmål i Narkofølgegruppen, og vi har lige godkendt et spørgeskema, der skal sendes rundt til landets amter for at finde ud af, hvor lange ventetiderne er, og hvordan det ser ud.
Det vil sige, at der er et arbejde i fuld gang, så hvorfor i alverden skal man lave det samme arbejde en gang til?
Var det ikke bedre at bruge den viden, vi har i øjeblikket
, og skynde os lidt med at få de mennesker i behandling og bruge pengene og tiden på dem i stedet for at sidde ved mødeborde og kaffekander og snakke?
Jeg har lige et par spørgsmål til ministeren.
Det første er om det skadereducerende forsøg på Vesterbro, altså skadestuefunktionen for de hårdest belastede narkomaner.
Det er noget med, at Københavns Kommune med socialpædagogiske medarbejdere vil tage de hårdest belastede narkomaner i hånden og følge dem hen til en af de etablerede skadestuer på hospitalerne, men det skal de vel i forvejen i øjeblikket?
Hvad nyt er der i det?
Hvorfor skal vi herinde fra bruge 10 mio. kr. på noget, der ligger i kommunen i forvejen?
Så vedrørende afsættelse af de 50 mio. kr.: Det har vi jo stemt for her i forbindelse med satspuljeforliget, og det er jo gammelt.
Det er jo lang, lang tid siden.
Det er flere år siden, at vi besluttede det.
Nu hører vi, at det er blevet besluttet, at det skal sættes i gang i Århus, Næstved - var det vist - og i København.
Jamen hvorfor er det ikke kommet i gang for lang tid siden?
De her mennesker vansmægter, og de forgår.
Hvorfor er de tilbud ikke kommet i gang?
Så har jeg kunnet se kommissoriet, og jeg vil så spørge: Hvad er forskellen på det, ministeren nu foreslår, og den narkofølgegruppe, vi i forvejen har i Socialministeriets regi?
Det er jo interessant at høre, hvordan man ligesom forsøger på at forklare behovet for at nedsætte en sådan kommission med, at vi skal have en ekspertgruppe, og vi skal have en faglig vurdering.
Jeg ved ikke, om jeg må erindre fru Dorte Bennedsen om schweizerforsøget, som jo var et videnskabeligt forsøg - så videnskabeligt, som sådanne forsøg nu engang kan være.
Da evalueringen kom, var den ret klar, og på den baggrund nedsatte den daværende socialminister og sundhedsminister en ekspertgruppe.
Jeg tror, det var nogle forskere fra Københavns Universitet, som skulle evaluere schweizerforsøget, og de kom frem til nogle resultater, så resultaterne har vi, og der er ingen grund til at tro, at nye ekspertundersøgelser kan bringe os et skridt videre.
Jeg er helt enig med hr. Villy Søvndal i, at vi skal gå fra myter til virkeligheden.
I dag er virkeligheden, at der er mennesker, der er ved at forgå i dette samfund, fordi de ikke kan få den behandling, de har brug for, når det er nødvendigt, så i stedet for at bruge ressourcer og energi på at nedsætte kommissioner og nævn skulle man hellere opruste behandlingen rundtomkring ude i samfundet.